Mynen fryntlyken [gruth] myt vormoge allis guden to voren. Ersamen vnde wolwysen frunde, guden naber vnde ghunre. Alsz denne juwe erlyke wisheide sik beclagen, Mattis van Louede eyn schipp genomen in desseme herueste, dar mede to Wyborch gekamen sy, hebbe jk ne ghewist er jk juwen breff krech. He ysz nicht myn denre, ok hebbe jk ene newerlde seen. Heft her Juar ene uth gsant, hebbe jk em nicht heten to tasten, wente myn vaget vppe Wyborch heft ene leydet sunder mynen willen vnde weten. Kan jk jw wor anne helpen, gy des juwen mogen nakamen, will jk my gutwillich jnne befynden laten. Hir syn ok sware clachte kamen van her Juar, welket wy hir jme ryke nicht lenger willen vppholden ofte steden he sodane unmot mer bewyse; jk hebbet vmme den willen myt eme bogunt (?) id nu gheendiget syn. Wille gy juwen schaden laten let syn, jk will jk (!) truwe bystant don myt alle mynem vormoge. Hir mede syt Gode jn wolmacht lange frolik vnde gsunt beuolen. Scriptum tome Holme ame dage Benedicti abbatis anno lxxxvij(mo) myt haste. Sten Sture van Gripisholme, ritter, houetman vppe Wyborch. Adress: Den ersamen vnde wolwysen mannen borgermeisteren vnde radtmannen der stadt Reuall, synen bysunder leuen naberen vnde ghuden frunden.